יישוב הדעת (מאחז)

יישוב הדעת הוא מאחז ויישוב קהילתי דתי-לאומי בבנימין, הנמנה עם יישובי גוש שילה ושייך למועצה אזורית מטה בנימין. המאחז שוכן על רכס קידה, דרומית לקידה, על כביש 5055, בגובה 780 מטר מעל פני הים. ב-2020 התגוררו במקום כ-30 משפחות. היישוב מאתר את עצמו כ"מרכז להתחדשות והטענת הגוף והנפש ברוח פנימיות התורה והמסורת העברית העתיקה", ומתקיימות בו פעילויות ברוח רבי נחמן מברסלב. אחת למספר שבתות מתארחים בו עשרות אנשים בתנאי שטח, דנים בתורתו של רבי נחמן, מקבלים הדרכה על התבודדות ויוצאים להתבודדות בגבעות הסמוכות. שם היישוב מגיע, בהתאם, מחלומם של תושביו לאפשר לכל הבאים בו להגיע למצב של יישוב הדעת בעזרת תורתו של רבי נחמן ובעזרת עבודת אדמה. השם הוא בנוסף הוא משחק מילים, שכן המילה הראשונה בשם "יישוב הדעת" היא יישוב. ביישוב ישנם מעון וגני ילדים, בית כנסת, ותשתיות נוספות. סביב המאחז מעבדים חלק מתושביו בוסתנים. במקום נמצאת חווה אורגנית-אקולוגית בה מבצעים התושבים שחזור מערות ומבני אבן מקומית, חפירת בורות מים לשתייה ולחקלאות, ובית שימוש אקולוגי שבו הפסולת נאגרת ומשמשת לדישון הצומח. ביישוב קיים סניף של תנועת הנוער בני עקיבא. מקווה הטהרה המקומי נמצא בבור מים עתיק שגובהו שני מטרים, והכניסה אליו היא בסולם של חמישה מטרים. כביש הגישה של ליישוב הוא כביש 5046, הנמתח מכביש 5055, הכביש המרכזי בגוש שילה. לכיוון צפון מתחבר יישוב הדעת בדרכים פנימיות לקידה. היסטוריה המאחז הוקם בשנת 2001 על ידי נתי רום, עורך דין בחוננו, בתור חווה חקלאית, ששמה "חוות יישוב הדעת", אשר זכתה לכינוי "הבית האדום". ב-2003 הוקמה קידה, מעט צפונית ליישוב הדעת. במפת הדרכים, תוכנית ההסדר המדיני שנרקמה ב-2003, בתקופת הנשיא האמריקני ג'ורג' בוש, הייתה התחייבות של ראש ממשלת ישראל, אריאל שרון, לפנות 26 מאחזים, בהם יישוב הדעת–קידה. ראש הממשלה בנימין נתניהו חזר על התחייבות זו במאי 2009 במסגרת דיונים עם הממשל האמריקאי על חידוש תהליך הנסיגות. משפחת הרב יחיאל מיכאל יוספי הצטרפה ליישוב בשנת ה'תשס"ד (2004). בהמשך הסתכסכה המשפחה עם משפחת רום, וב-2013 הוסכם על חלוקת היישוב בין שתי המשפחות בהתאם לבית דין תורה. כשנה אחר כך פרץ סכסוך נוסף, באשר לניהול היישוב בין רום למשפחת ברטלר, והדיינים הכריעו לטובתו של ברטלר בהתאם לדעת מועצת מטה בנימין, והורו לרום לעזוב את היישוב. עם הזמן גדל המאחז ונוצר רצף ישיר בינו לבין קידה, שהוקמה אחריו אך נהייתה לגדולה ממנו. במשך תקופה היו שהתייחסו לשני היישובים כאחד מסיבה זו, והם כונו יחד "קידה – יישוב הדעת". הליך הסדרה ליישוב הדעת התחיל ב-2010, אך לא התבצע בסופו של דבר. יושב ראש הכנסת יולי אדלשטיין הגיע ליישוב הדעת ב-2013, ונטע עץ במקום. בפברואר 2014 הרס המנהל האזרחי שני קראוונים במקום, בהוראתו של שר הביטחון בוגי יעלון. בספטמבר 2015, בתשובה לעתירה שהוגשה לבג"ץ על ידי "יש דין", בשם ערבים להם קרקעות באזור, הודיעה מדינת ישראל שהיא מתכוונת להכשיר את כל גוש המאחזים המשתרע ממזרח לשילה, כולל יישוב הדעת. את המשך פיתוח היישוב מממנת מועצה אזורית מטה בנימין מתקציב המדינה. בינואר 2022 יצא יישוב הדעת בקמפיין, יחד עם שאר מאחזי האזור, במטרה לחבר אותם לרשת החשמל. אף על פי שרשת החשמל המרכזית מרוחקת מיישוב הדעת למעלה מקילומטר, הקמפיין הגשים את יעדיו ואף התעלה עליהם. ב-20 באפריל 2024, הורה בצלאל סמוטריץ' למשרדי הממשלה לתקצב ולתת שירות למאחז כאילו הוא חוקי, על פי החלטת הקבינט. באפריל 2026 החליט הקבינט המדיני-ביטחוני להסדיר את היישוב. גלריה ראו גם קידה (מאחז) גוש שילה קישורים חיצוניים יישוב הדעת, באתר המועצה אזורית מטה בנימין יישוב הדעת בקליטה, באתר פייסבוק הערות שוליים